ནོར་ནག་གི་རྭ་རུས་ནི་ཉེ་བར་མཁོ་བའི་ཡོ་བྱད་སྣ་ཚོགས་ཤིག་བཟོ་བྱེད་ཀྱི་རྒྱུ་ཆ་ལེགས་པོ་ཞིག་ཡིན་པས།རྭས་བཟོས་པའི་ཆང་སྣོད་དེ་ལ་ཆང་རྭ་དང་།སྣ་ཐའི་སྣོད་སྣ་རྭ།སྔགས་པའི་ཐུན་རྭ།དགྲ་བྲུབ་ཀྱི་ཧོམ་རྭ།རྭ་ཐོམ་དང་རྭ་ཁ།རྭ་རྙི་དང་རྭ་གཞུ།ཚྭ་རྭ་དང་རྔུབ་རྭ།རྭ་ཐོ་དང་རྭ་ཆར་སོགས་ཡོ་བྱད་དུ་མ་ཞིག་བཟོ་ཡིན་ཡོད་པ་དང་།སྔོན་དུས་བོད་བོའུ་འམ་རྒྱུག་བོའུ་ཟེར་བའི་སྨན་རྭ་དང་འགྱོགས་རྭ།རྣ་ཟིའི་རྭ་སྣོད་སོགས་བཟོ་བ་རེད།དེ་དག་ལ་ལར་རྭ་དཀར་ནག་སྤེལ་ནས་འབྲུག་དང་མེ་ཏོག་སོགས་རི་མོ་མཛེས་ལ་ཉམས་དོད་སྣ་ཚོགས་རྐོ་བ་དང་།ལ་ལར་དེའི་སྟེང་གསེར་དངུལ་གྱི་ཤན་བརྒྱབ་པ་ལ་གཡུ་བྱུར་གྱི་འཕྲ་བཏབ་ནས་མཛེས་པར་བྱེད།རུས་པ་ལས་བྱས་པའི་རུས་པའི་རྒྱན་དྲུག་ཅེས་དབུ་རྒྱན་དང་རྣ་རྒྱན་མགུལ་རྒྱན།གདུ་བུ་དང་མཚོན་ཕྱིར་ཐོགས་དང་འོག་པག་སོགས་ལྷའི་རྒྱན་གྱི་རིགས་དང་།རུས་ཕྲེང་དང་རུས་ཁགརུས་པའི་གླིང་བུ་དང་ཟ་ཐུར་སོགས་དང་།སྔོན་རབས་སུ་རུས་ཁབ་ཀྱང་ཡོད་པ་དང་།ད་དུང་སོག་རུས་བསྲེགས་ནས་་སོག་མོ་འདེབས་པ་དང་ལྷུ་རུས་བསྲེགས་ཕྱེར་ས་རིས་འབྲི་བ་དང་རུས་ཐལ་གྱི་ཞིང་ལུད་བྱེད་པ།སྲེ་ལོང་ཐང་གིས་རླུང་ནད་བཅའ་བ་སོགས་དང་།སྤྱིར་རུས་ཐང་ནི་ལུས་ཟུངས་དང་།ཁྱད་པར་རུས་པ་གསོ་བ་ལ་མཆོག་ཏུ་གྱུར་པས།སྔོན་བོད་ཀྱིགོང་རིམ་དཔོན་པོ་ལ་ལས་ནོར་གྱི་རུས་ཕྱེ་ཁལ་འགའ་རེ་ཉར་ཚགས་བྱས་འདུག་ཅེས་ལོ་རྒྱུས་དེབ་ཐེར་ན་གསལ།གཞན་རྭ་རུས་ལས་བྱུང་བའི་དབང་པོ་རུལ་བུ་ཞེས་་དུག་ནད་སོགས་འཇོམས་པའི་ནུས་ལྡན་དཀོན་པོ་ཞིག་ཀྱང་ཡོད་ཚོད་གདའ།